REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/119-22

22. septembar 2022. godine

B e o g r a d

ZAPISNIK

SA PETE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 22. SEPTEMBRA 2022. GODINE

Sednica je počela u 11,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Sandra Božić, Uglješa Mrdić, Aleksandar Marković, Đorđe Komlenski, Ana Miljanić, Dunja Simonović Bratić, Vojislav Mihailović, Života Starčević, Dragana Rakić, Sanja Marić i Boško Obradović.

Sednici su prisustvovali zamenici članova Odbora: Svetozar Vujačić, zamenik člana Veroljuba Matića i Slaviša Ristić, zamenik člana Janka Veselinovića.

Sednici nisu prisustvovali članovi Odbora: Veroljub Matić, Janko Veselinović, Aleksandar Mirković, Violeta Filip i Miroslav Aleksić.

Sednici su pristupili tokom razmatarnja 5. tačke usvojenog dnevnog reda i narodni poslanici koji nisu članovi Odbora Jelena Jerinić, Aleksandar Jovanović i Đorđe Miketić.

Na predlog predsednika, Odbor je jednoglasno, utvrdio sledeći:

D n e v n i r e d:

- usvajanje zapisnika sa Četvrte sednice Odbora -

1. Razmatranje ostavke koju je na funkciju narodnog poslanika podneo Vladan Đukić (akt 01 broj 118-1765/22 od 12. septembra 2022. godine);

2. Razmatranje rešenja Republičke izborne komisije o dodeli mandata narodnog poslanika radi popune upražnjenih poslaničkih mesta u Narodnoj skupštini (03 broj 013-1847/22 od 16. septembra 2022. godine);

3. Predlog odluke o dopunama Odluke Odbora za administrativno-budžetska i mandatno-imunitetska pitanja o unutrašnjem redu u zgradi Narodne skupštine Republike Srbije 21 broj 02-1556/15 od 4. juna 2015. godine, koji je podneo narodni poslanik Milenko Jovanov (21 broj 02-1556/15-9 od 20. septembra 2022. godine);

4. Predlog odluke o rasporedu korišćenja kancelarija u Domu i Zgradi Narodne skupštine (dopis generalnog sekretara 03 broj 404-1867/22 od 20. septembra 2022. godine);

5. Informacija u vezi sa rasporedom sedenja narodnih poslanika u Velikoj sali za održavanje sednica Narodne skupštine u Domu Narodne skupštine.

Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnik sa Četvrte sednice Odbora.

**Prva tačka dnevnog reda:** Razmatranje ostavke koju je na funkciju narodnog poslanika podneo Vladan Đukić

Predsednik je konstatovao da je ostavka Vladana Đukića, u skladu sa Zakonom o izboru narodnih poslanika i Poslovnikom, overena kod nadležnog državnog organa i u roku od tri dana od overe, predata na pisarnicu Narodne skupštine.

Predsednik Odbora je predložio da se Narodnoj skupštini podnese izveštaj o nastupanju slučaja iz člana 131. stav 2. tačk a 6. Zakona o izboru narodnih poslanika u kome se podnošenje ostavke navodi kao razlog za prestanak mandata narodnom poslaniku, s predlogom da Narodna skupština konstatuje prestanak mandata imenovanom narodnom poslaniku.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Vladana Đukića, izabranog sa Izborne liste ''ALEKSANDAR VUČIĆ - ZAJEDNO MOŽEMO SVE'', nastupio slučaj iz člana 131. stav 2. tačka 6. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština u smislu člana 133. istog zakona, konstatuje da je imenovanom prestao mandat narodnog poslanika.

Popunjavanje upražnjenog poslaničkog mesta izvršiće se dodeljivanjem mandata drugom kandidatu u skladu sa članom 135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Druga tačka dnevnog reda:** Razmatranje rešenja Republičke izborne komisije o dodeli mandata narodnog poslanika radi popune upražnjenih poslaničkih mesta u Narodnoj skupštini

Predsednik je upoznao članove Odbora da su dostavljena: Rešenje Republičke izborne komisije o dodeli mandata Daliboru Šćekiću, Srđanu Simiću, Andrijani Avramov, Sandri Joković, Edisu Durgutoviću, Draganu Vuliću, Sanji Ćalović, Đorđu Kosaniću, Zoranu Stojanoviću, Ljubinku Đurkoviću, Aleksandru Jerkoviću i Oliveri Lazović i Uverenja o izboru imenovanih za narodne poslanike, koja možete da vidite u e -parlamentu.

Podsetio je da je Odbor, u skladu sa odredbama člana 199. Poslovnika, ovlašćen da izvrši uvid u Rešenje Republičke izborne komisije i Uverenja o izboru narodnih poslanika, radi utvrđivanja istovetnosti podataka.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je konstatovao da su prestankom mandata narodnim poslanicima Ani Brnabić, Jeleni Begović, Tatjani Matić, Milošu Vučeviću i Lazaru Ristovskom, izabranim sa Izborne liste ''ALEKSANDAR VUČIĆ - ZAJEDNO MOŽEMO SVE'', Mariji Jovanović, Violeti Filip i Aleksandri Đanković izabranim sa Izborne liste ''IVICA DAČIĆ - PREMIJER SRBIJE'', Smiljani Maksimović, Mariji Radulović i Božidaru Deliću, izabranim sa Izborne liste ''DR MILOŠ JOVANOVIĆ - NADA ZA SRBIJU - Srpska koalicija NADA - Nacionalno demokratska alternativa - Demokratska stranka Srbije (DSS) - Za Kraljevinu Srbiju (MONARHISTI) - Vojislav Mihailović'' i Gordani Matković, izabranoj sa Izborne liste ''Marinika Tepić - Ujedinjeni za pobedu Srbije (Stranka slobode i pravde, Narodna stranka, Demokratska stranka, DZVM - VMDK, Stranka Makedonaca Srbije, Pokret slobodnih građana, Udruženi sindikati Srbije „Sloga“, Pokret za preokret, Pokret Slobodna Srbija, Vlaška stranka)'', ostala upražnjena poslanička mesta u Narodnoj skupštini, u skladu sa odredbom člana 131. Zakona o izboru narodnih poslanika.

Kada narodnom poslaniku mandat prestane pre nego što se potvrde mandati za dve trećine narodnih poslanika iz narednog saziva, mandat se dodeljuje kandidatu sa izborne liste na način utvrđen u čl. 134. i 135. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Poslovnika Narodne skupštine, izvršio uvid u Rešenje Republičke izborne komisije i Uverenja o izboru narodnih poslanika Dalibora Šćekića, Srđana Simića, Andrijane Avramov, Sandre Joković i Edisa Durgutovića, izabranih sa Izborne liste ''ALEKSANDAR VUČIĆ - ZAJEDNO MOŽEMO SVE'', Dragana Vulića, Sanje Ćalović i Đorđa Kosanića, izabranih sa Izborne liste ''IVICA DAČIĆ - PREMIJER SRBIJE'', Zorana Stojanovića, Ljubinka Đurkovića i Aleksandra Jerkovića, izabranih sa Izborne liste ''DR MILOŠ JOVANOVIĆ - NADA ZA SRBIJU - Srpska koalicija NADA - Nacionalno demokratska alternativa - Demokratska stranka Srbije (DSS) - Za Kraljevinu Srbiju (MONARHISTI) - Vojislav Mihailović'' i Olivere Lazović, izabrane sa Izborne liste ''Marinika Tepić - Ujedinjeni za pobedu Srbije (Stranka slobode i pravde, Narodna stranka, Demokratska stranka, DZVM - VMDK, Stranka Makedonaca Srbije, Pokret slobodnih građana, Udruženi sindikati Srbije „Sloga“, Pokret za preokret, Pokret Slobodna Srbija, Vlaška stranka)'' i utvrdio da su podaci o izboru narodnih poslanika istovetni sa podacima iz Rešenja Republičke izborne komisije, čime su se stekli uslovi za potvrđivanje mandata imenovanim narodnim poslanicima.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranim narodnim poslanicima Daliboru Šćekiću, Srđanu Simiću, Andrijani Avramov, Sandri Joković, Edisu Durgutoviću, Draganu Vuliću, Sanji Ćalović, Đorđu Kosaniću, Zoranu Stojanoviću, Ljubinku Đurkoviću, Aleksandru Jerkoviću i Oliveri Lazović.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Treća tačka dnevnog reda:** Predlog odluke o dopunama Odluke Odbora za administrativno-budžetska i mandatno-imunitetska pitanja o unutrašnjem redu u zgradi Narodne skupštine Republike Srbije 21 broj 02-1556/15 od 4. juna 2015. godine, koji je podneo narodni poslanik Milenko Jovanov

Predsednik je obavestio članove Odbora da je podneo predlog da se postojeća Odluka o unutrašnjem redu dopuni u smislu davanja ovlašćenja Odboru za donošenje akta kojim se određuje raspored korišćenja kancelarija u objektima Narodne skupštine za potrebe predsednika Narodne skupštine i narodnih poslanika, generalnog sekretarijata Narodne skupštine i Republičke izborne komisije. Raspored korišćenja kancelarija bi Odbor utvrđivao na predlog generalnog sekretara Narodne skupštine.

Napomenuo je da je donošenje ove odluke vezano za narednu tačku dnevnog reda jer bi na osnovu datog ovlašćenja Odbor, na predlog generalnog sekretara, utvrdio raspored korišćenja kancelarija u Domu i Zgradi Narodne skupštine.

Diskusije nije bilo.

Odbor je jednoglasno usvojio Predlog odluke o dopunama Odluke Odbora za administrativno-budžetska i mandatno-imunitetska pitanja o unutrašnjem redu u zgradi Narodne skupštine Republike Srbije 21 broj 02-1556/15 od 4. juna 2015. godine, u tekstu koji je dostavljen.

**Četvrta tačka dnevnog reda:** Predlog odluke o rasporedu korišćenja kancelarija u Domu i Zgradi Narodne skupštine

Predsednik je obavestio članove Odbora da je generalni sekretar Narodne skupštine Odboru uputio dopis 03 broj 404-1867/22 od 20. septembra 2022. godine, s predlogom rasporeda korišćenja kancelarija, u Domu i Zgradi Narodne skupštine. Tačkom 6. Predloga odluke predviđeno je da generalni sekretar, na početku svakog saziva, donosi akt o korišćenju radnih prostorija u Narodnoj skupštini kojim utvrđuje raspored korišćenja kancelarija koje su taksativno nabrojane u tački 3. Predloga, za svaku poslaničku grupu i poslanike koji nisu članovi ni jedne poslaničke grupe.

Diskusije nije bilo.

Odbor je jednoglasno usvojio Predlog odluke o rasporedu korišćenja kancelarija u Domu i Zgradi Narodne skupštine, u tekstu koji je dostavljen.

**Peta tačka dnevnog reda:** Informacija u vezi sa rasporedom sedenja narodnih poslanika u Velikoj sali za održavanje sednica Narodne skupštine u Domu Narodne skupštine.

Predsednik Odbora je zamolio da se šematski prikaz rasporeda sedenja narodnih poslanika u Velikoj sali Doma Narodne skupštine podeli prisutnim članovima Odbora i konstatovao da ta šema odražava trenutno stanje u Sali. Predložio je da Odbor utvrdi da nema spora oko rasporeda sedenja u sektorima 8,7,6,5,4,3, i 1. Sale, a da spor o rasporedu sedenja postoji u sektoru 2, i da bi se s tim u vezi, obratio predsednicima poslaničkih grupa čiji poslanici sede u pomenutom sektoru, radi dostavljanja rešenja spora. Ako bi rešenja bila bitno različita, odnosno ukoliko ne bi bio postignut dogovor, u tom slučaju bi Odbor, vodeći se nekim principom - rezultat na izborima, broj poslanika ili neki drugi princip, svojom odlukom rešio ovo pitanje, kako bi se izbegle nemile scene do kojih je došlo na prethodnoj sednici Narodne skupštine.

U raspravi su učestvovali: Milenko Jovanov, Vojislav Mihailović i Đorđe Komlenski, članovi Odbora i Aleksandar Jovanović i Đorđe Miketić, narodni poslanici koji nisu članovi Odbora.

Vojislav Mihailović je podsetio prisutne da je raspored sedenja iz šematskog prikaza privremeni i da je predložen samo za konstitutivnu sednicu Narodne skupštine a da se pretvorio u spor. Izneo je mišljenje da objektivnog kriterijuma - kriterijum jačeg, koji bi trebalo da se se primenjuje nema; da ukoliko stranke ne mogu da se dogovore, da u tom slučaju poslaničke grupe zauzimaju prva mesta prema brojnosti svojih poslanika. Istakao je da Koaliciji Nada ima 15 poslanika, da je izvesno da prva mesta pripadaju toj koaliciji jer se kriterijum brojnosti poslanika oduvek primenjivao u Skupštini; da je po njegovom mišljenju izvesno da dogovora neće biti i da će Odbor morati da zauzme stav radi rešenja ovog pitanja. Iz tog razloga je želeo da podseti članove Odbora kakav se kriterijum ranije primenjivao, odnosno kakav je stav Koalicije Nada povodom ovog pitanja.

Aleksandar Jovanović se složio da nema potrebe da se događaju scene kakvih je bilo na prethodnoj sednici Narodne skupštine, da je postojao interni dogovor sa gospodinom Jovanovićem da će se poslanici njegove poslaničke grupe vratiti na mesta koja su im bi prethodno bila dodeljena i da postojeći spor treba rešiti.

Imajući u vidu da su poslanici Aleksandar Jovanović i Đorđe Miketić, pristupili sednici nakon uvodnog izlaganja povodom ove tačke, predsednik Odbora je ponovio da spor oko sedenja postoji samo u segmentu 2. Sale koji dele poslaničke grupe ''Nada - Novi Dss -Poks'', ‘'Moramo - Zajedno'', ''Zeleno Levi Klub, Ne davimo Beograd, Moramo'' i Evropski regioni, da će se u ime Odbora obratiti šefovima navedenih poslaničkih grupa s molbom da predlože rešenje. Ako saglasnost ne bude postignuta Odbor će, vodeći se određenim kritetijumima i principima svojom odlukom rešiti pitanje sedenja u segmetu 2. i da ne vidi razlog da se vrši nova raspodela sedenja, jer problem postoji samo u pomenutom segmentu Velike sale.

Aleksandar Jovanović je podvukao da je postojao interni dogovor sa gospodinom Milošem Jovanovićem da se problem reši vraćanjem poslanika na mesta koja su im prvobitno bila dodeljena.U vezi sa izlaganjem prethodnika, Vojislav Mihailović je odgovorio da on zastupa Kolaciju Nada, da se sigurno radilo o nesporazumu jer se očekuje da Odbor svojom odlukom reši ovo pitanje na način koji će važiti za sve, posebno tamo gde dogovora nema i, da ako je potrebno, gospodin Aleksandar Jovanović razgovara sa gospodinom Milošem Jovanovićem

Đorđe Komlenski je apelovao da se diskusija koja ne vodi ni čemu privede kraju i da se za segment 2. ostavi mogući dogovor. Ukoliko dogovor ne bude postignut Odbor će prema pravilima i svom nahođenju doneti odgovarajuću odluku.

Predsednik je najavio da je potrebno odrediti i raspored sedenja za stolom predsedavajućeg i da će Odbor doneti odluku kad bude izvesno da li postoji dogovor ili ne.

Na predlog predsednika, Odbor je jednoglasno doneo

ZAKLjUČAK

Odbor je konstatovao da postoji neslaganje u vezi sa rasporedom sedenja narodnih poslanika u segmentu 2. Velike sale koji je namenjen poslaničkim grupama: ''NADA - NOVI DSS - POKS'', ‘'MORAMO - ZAJEDNO'', ''ZELENO - LEVI KLUB, NE DAVIMO BEOGRAD, MORAMO'' i ''EVROPSKI REGIONI - Vojvodina, Sandžak, Preševska dolina'' i ovlastio predsednika Odbora da uputi dopis predsednicima navedenih poslaničkih grupa, s molbom da Odboru dostave predlog rešenja rasporeda sedenja narodnih poslanika u segmentu 2. Velike sale, do ponedeljka, 26. septembra 2022. godine, u cilju rešavanja navedenog pitanja.

Boško Obradović, član Odbora, javio se za reč i istakao da je nekoliko šefova poslaničkih grupa na Prvoj, konstitutivnoj sednici Narodne skupštine osporilo naziv Poslaničke grupe ''Evropski regioni - Vojvodina, Sandžak, Preševska dolina'' i upitao po kom osnovu je uopšte ova poslanička grupa mogla da odredi takav naziv, ko je to odobrio i da li je ovaj odbor nadležan za ovo pitanje. Dalje je naveo da se na ovaj način ozbiljno krši teritorijalni raspored države Srbije, nazivi upravnih okruga i podvukao da pod tim nazivom nije postojala ni jedna izborna lista niti je moguće takav program zastupati. Ukazao je i da reč ''Sandžak'', koju je izdvojio iz naziva ove poslaničke grupe ne postoji u srpskom državnom ustrojstvu ili poretku niti u teritorijalnoj podeli naše zemlje.

Predsednik Odbora je ukazao da je dogovor na početku ovog saziva da Odbor nema tačku razno u dnevnom redu jer bi to dovelo do polemisanja o svemu i svačemu. Naveo je da član 65. Poslovnika Narodne skupštine definiše delokrug rada ovog odbora i da saglasno tome nema nadležnosti da na bilo koji način učestvuje u određivanju naziva poslaničkih grupa. Složio se da je više poslaničkih grupa izrazilo neslaganje sa navedenim nazivom, ali da Odbor, nema ovlašćenje da se o navedenom pitanju izjašnjava.

\*\*\*

Sednica je završena u 11,35 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov